Úrad vlády SR						Na rokovanie vlády SR
Sekcia hospodárskej politiky					dňa: 31.10.2001
								 k číslu: 6519/2001
                               	     k bodu: 22

					
S t a n o v i s k o

k Správe o poskytnutí štátnej pomoci Slovenskej republike za rok 2000
a Dodatku k správe

I.

	Materiál predkladá riaditeľ Úradu pre štátnu pomoc na základe uznesenia vlády č.17 bod C.2. zo dňa 10. januára 2001. Správa obsahuje návrh uznesenia vlády, predkladaciu správu, správu o poskytnutej štátnej pomoci..., vyhodnotenie medzirezortného pripomienkového konania a návrh komuniké.

Správa  bola vypracovaná v členení na:
1.	horizontálnu pomoc – výskum a vývoj, životné prostredie, malé a stredné podnikanie, realizované splátky úverov so štátnymi zárukami v r. 2000,
2.	štátnu pomoc poskytnutú vybraným odvetviam a
3.	regionálnu pomoc.

Prílohy obsahujú rekapituláciu štátnej pomoci v r.2000, prehľad programov a porovnanie poskytnutej pomoci v rokoch 1999 a 2000.

V roku 2000 sa poskytlo spolu 19,4 mld. Sk štátnej pomoci.

II.

	Vyhodnotenie medzirezortného pripomienkového konania je súčasťou materiálu, pripomienky boli akceptované, resp. vysvetlené.

III.

Správa bola vypracovaná v zmysle zákona č.231/1999 Z.z. o štátnej pomoci s využitím metodológie Európskej komisie. Správa sa spracováva každoročne a predkladá EK s cieľom zabezpečiť transparentnosť a prehľadnosť v oblasti štátnej pomoci. Obsahom je informácia o celkovej sume a rozdelení poskytnutej pomoci.

Materiál bol prerokovaný na Porade ekonomických ministrov vlády SR dňa        17. septembra 2001. V záveroch Porada ekonomických ministrov vlády SR odporučila

1. predkladateľovi pred predložením správy na rokovanie vlády:
-	zmeniť nateraz neopodstatnené formulácie o nedodržaní ustanovení zákona o štátnej pomoci a neoprávnene poskytnutej štátnej pomoci v prípadoch, ktoré sú alebo budú predmetom ďalšieho preskúmania Úradom pre štátnu pomoc v správnom konaní,
-	vyjasniť a doriešiť rozpor s MŽP SR v súvislosti s realizáciou programu OZÓN,
-	preskúmať, či predaj surovín a energií štátnou spoločnosťou spoločnosti súkromnej za nižšiu ako trhovú cenu možno klasifikovať ako štátnu pomoc,

2.  odporučila vláde SR dokument prerokovať.   

Z á v e r:

Celková výška poskytnutej štátnej pomoci v predloženej správe je totožná s výškou vykázanou v správe, ktorá bola prerokovávaná na Porade ekonomických ministrov vlády SR.

	Predložený materiál je upravený v zmysle záverov Porady ekonomických ministrov vlády SR. Obsahom dodatku je tiež nové vyhodnotenie medzirezortného pripomienkového konania, v ktorom sú podmienky akceptované, resp. vysvetlené.

Vláde SR odporúčame návrh uznesenia k Správe prijať s tým, že bod A. uznesenia bude upravený :

Vláda
A.	schvaľuje
Správu o poskytnutej štátnej pomoci za rok 2000

Bratislava 29.10.2001